CELEX: 62008TN0527
Language: mt
Date: 2008-12-04 00:00:00
Title: Kawża T-527/08: Rikors ippreżentat fl- 4 ta' Diċembru 2008 — Il-Kummissjoni tal-Komunitajiet Ewropej vs TMT Pragma

7.2.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 32/46
            
         Rikors ippreżentat fl-4 ta' Diċembru 2008 — Il-Kummissjoni tal-Komunitajiet Ewropej vs TMT Pragma
   (Kawża T-527/08)
   (2009/C 32/89)
   Lingwa tal-kawża: It-Taljan
   Partijiet
   
      Rikorrent: Il-Kummissjoni tal-Komunitajiet Ewropej (rappreżentanti: M. Moretto, avukat, A.M. Rouchaud-Joët, aġent u F. Mirza, aġent)
   
      Konvenuta: TMT Pragma Srl (Ruma, l-Italja)
   Talbiet tar-rikorrenti
   
               —
            
            
               tikkundanna lill-konvenuta tħallas lill-Kummissjoni l-ammont ta' EUR 30 700,23, dovut prinċipalment, flimkien mal-imgħax għal dewmien bir-rata ta' imgħax legali Spanjola, mid-29 ta' Awwissu 2004 sad-data tal-ħlas kollu tad-dejn;
            
         
               —
            
            
               tikkundanna lill-konvenuta għall-ispejjeż tal-kawża preżenti.
            
         Motivi u argumenti prinċipali
   Is-suġġett ta' dan ir-rikors huwa t-talba għall-kundanna tal-konvenuta għar-rimbors ta' l-ammont ta' EUR 30 700,23, flimkien mal-imgħax għal dewmien, ammont li jirrappreżenta parti mill-ħlas magħmul mir-rikorrenti għall-eżekuzzjoni tal-kuntratt Nru UR-96-SC.1105, stipulat fil-kuntest tar-IV programm qafas tar-riċerka u żvilupp teknoloġiku. Il-kuntratt, konkluż ma' ċentri Ewropej ta' riċerka oħrajn, kien jipprevedi t-twettieq ta' proġett, imsemmi “integrated urban transport concepts and market orientated urban transport systems/on demand urban transport systems — INTRAMUROS”.
   Insostenn tat-talbiet tagħha r-rikorrenti ssostni li mill-verifika tal-kontabbiltà magħmulha f'Ġunju 2000 irriżulta li xi spejjeż personali, l-ispejjeż tal-ivvjaġġar u ta' soġġorn u għal materjal konsumabbli u informatiku, ma kienux iġġustifikati u ma setgħux għalhekk ikunu allokati għall-proġett.
   B'nota ta' debitu tal-14 ta' Lulju 2004, il-Kummissjoni poġġiet lill-konvenuta fil-mora sabiex tħallas l-ammont inkwistjoni, bl-eventwali imgħax għal dewmien, f'każ ta' nuqqas ta' ħlas.